Vijećnica u Novom Gradu

Vijećnica u Novom Gradu, Zavičajni muzej, predstavlja najreprezentativniji objekat u Novom Gradu. Proglašena je za nacionalni spomenik Bosne i Hercegovine. Smještena je uz samu obalu rijeke Une, u blizini mosta. Historija Nakon austro-ugarske okupacije u orijentalne oblike grada uklopljeno je nekoliko reprezentativnijih objekata građenih u eklektičkom maniru - današnja zgrada Suda i potez stambeno-poslovnih jednospratnica u jezgru grada. Objekat je sagrađen 1888. godine kao zgrada općinske Vijećnice, u isto vrijeme kad i stari most na Uni, koji je tokom Drugog svjetskog rata porušen. Na južnoj strani je dograđen aneks. Oštećena je u zemljotresima 1969. i 1981. godine. Za sanaciju nekih dijelova autentične zgrade je korišten beton. U septembru 1995. godine zgrada Vijećnice je pretrpjela više direktnih pogodaka granatama. Tom prilikom se srušio jedan unutrašnji zid, a na ostalim zidovima su nastale velike pukotine i deformacije. Krovna konstrukcija je popucala, stolarija vrata i prozora je uništena, a dio balkona je otpao. Obnovljena je 2013 sredstvima iz IPA fondova Evropske unije i sredstava Vlade Republike Srpske. Opis Objekat ima dvije etaže, prizemnu i spratnu. Dekorativni elementi uređenja u vidu potkovičastih lukova na prozorima, lukovičaste kupole, horizontalno bojene linije na fasadi, reljefni ornamenti, upotreba motiva u obliku zvijezda predstavljaju elemente historicizma, odnosno pseudomaurskog manira. Ovaj metod arhitektonskog izraza pojavljuje se nekoliko godina po dolasku austrougarske vlasti i predstavlja pojavu dekorativnih elemeneta preuzetih iz islamske kulture sjeverne Afrike i Španije. Ovim se željelo iskazati uvažavanje lokalne tradicije i stvaranje nove, kao produkt susreta dviju kultura. Zbog svoje izuzetno bogate dekorativnosti i upečatljivosti, Vijećnica predstavlja najreprezentativniji objekat u Novom Gradu i ubraja se u red najskladnijih objekata na cijelom prostoru Bosne i Hercegovine. Reference Vanjski linkovi Gradska Vijećnica Arhivirano 6. 6. 2019. na Wayback Machine Vijećnica u novom ruhu Otvorena obnovljena Vijećnica